**ΠΡΟΓΡΑΜΜΑ ΣΠΟΥΔΩΝ ΣΥΝΤΟΜΗΣ ΔΙΑΡΚΕΙΑΣ ΣΤΙΣ ΨΗΦΙΑΚΕΣ ΑΝΘΡΩΠΙΣΤΙΚΕΣ ΕΠΙΣΤΗΜΕΣ**

**Απαντήσεις σε συχνές ερωτήσεις**

1. **Είμαι φοιτητής/τρια σε γνωστικό πεδίο που δεν αφορά στις ΨΑΕ ή τις ανθρωπιστικές επιστήμες γενικότερα. Μπορώ να φοιτήσω στο πρόγραμμα;**

Ναι. Το πρόγραμμα απευθύνεται σε όλους/ες τους προπτυχιακούς/ές φοιτητές/τριες του ΠΚ 3ου εξαμήνου και άνω, ανεξαρτήτως Τμήματος ή Σχολής. Ειδικότερα, το πρόγραμμα ΨΑΕ είναι διεπιστημονικό και προσφέρει κατάρτιση σε ένα διεπιστημονικό πεδίο, που συνδυάζει ανθρωπιστικές επιστήμες και επιστήμες δεδομένων και πληροφορικής.

1. **Πώς μπορώ να λάβω τον τίτλο του προγράμματος; (Δίπλωμα ΨΑΕ)**

Το πρόγραμμα χορηγεί 2 τίτλους σπουδών: Δίπλωμα ΨΑΕ, Επιπέδου 1 (30 ECTS) και Δίπλωμα ΨΑΕ, Επιπέδου 2 (60 ECTS). Για τη λήψη του τίτλου πρέπει να παρακολουθήσει κανείς επιτυχώς:

α) τα 2 υποχρεωτικά μαθήματα του προγράμματος (ΨΑΕΦ 100 και ΨΑΕΦ 300), και

β) επιλογές από τα υπόλοιπα μαθήματα.

Για αναλυτικές οδηγίες σχετικά με τα βήματα που πρέπει να γίνουν για τη λήψη του τίτλου, οι ενδιαφερόμενοι/ες μπορούν να δουν εδώ: <https://talos-ai4ssh.uoc.gr/wp-content/uploads/2023/09/short-program-presentation.pdf>

1. **Μπορώ να παρακολουθήσω το πρώτο εξάμηνο άλλα μαθήματα, εκτός από τα υποχρεωτικά, και να περάσω τα υποχρεωτικά σε δεύτερο χρόνο; Θα προσφέρονται κάθε χρόνο τα υποχρεωτικά μαθήματα;**

Τα υποχρεωτικά μαθήματα του προγράμματος θα προσφέρονται κάθε χειμερινό εξάμηνο. Συστήνεται στους/στις φοιητές/τριες να ξεκινήσουν με αυτά, αλλά η σειρά με την οποία θα επιλέξουν τα μαθήματα δεν είναι δεσμευτική (δηλ. μπορεί ένας/μια φοιτητής/τρια να ολοκληρώσει πρώτα τις επιλογές και μετά να περάσει τα υποχρεωτικά μαθήματα).

1. **Είναι υποχρεωτικό να παρακολουθήσω όλα τα μαθήματα ΨΑΕ σε ένα εξάμηνο;**

Όχι. Οι φοιτητές/τριες δομούν το πρόγραμμά τους όπως τους εξυπηρετεί. Προτεινόμενες δομές θα μπορούσαν να είναι:

* 2 μαθήματα ανά εξάμηνο για 2 εξάμηνα (για το Δίπλωμα Επιπέδου 1), εκ των οποίων: υποχρεωτικά η παράδοση ΨΑΕΦ 100 και το σεμινάριο ΨΑΕΦ 300, ενώ τα υπόλοιπα μπορούν να είναι 3 παραδόσεις, ή μία παράδοση και ένα σεμινάριο).
* 2 μαθήματα για 4 εξάμηνα (για το Δίπλωμα Επιπέδου 2), εκ των οποίων: υποχρεωτικά η παράδοση ΨΑΕΦ 100 και το σεμινάριο ΨΑΕΦ 300, ενώ τα υπόλοιπα μπορούν να είναι παραδόσεις ή σεμινάρια που να αποδώσουν συνολικά 45 ECTS).
* μια άλλη εναλλακτική θα ήταν να αφιερώσει κανείς ένα εξάμηνο παραπάνω στο τέλος των σπουδών του και να παρακολουθήσει 4 (ή παραπάνω) μαθήματα ΨΑΕ.
1. **Υπάρχουν προαπαιτούμενα για τα μαθήματα ΨΑΕ;**

Για τα περισσότερα μαθήματα ΨΑΕ δεν υπάρχουν προαπαιτούμενα. Προαπαιτούμενα μπορεί να τίθενται για ορισμένα σεμινάρια.

Οι σχετικές πληροφορίες θα ανακοινώνονται στην αρχή του κάθε εξαμήνου στην ιστοσελίδα του προγράμματος ΤΑΛΩΣ και στις ανακοινώσεις των διδασκόντων/ουσών στο e-learn.

1. **Σε ποια γλώσσα γίνονται τα μαθήματα ΨΑΕ;**

Η κύρια γλώσσα των μαθημάτων είναι η ελληνική. Αυτό το εξάμηνο ένα μόνο μάθημα γίνεται στην αγγλική γλώσσα. Παρέχεται υποστήριξη στους/τις φοιτητές/τριες για την ορολογία.

Συστήνεται οι φοιτητές/τριες που θα επιλέξουν το πρόγραμμα ΨΑΕ να έχουν ικανοποιητική γνώση της αγγλικής γλώσσας, καθώς θα χρειαστεί για τη βιβλιογραφία.

1. **Πού πραγματοποιούνται τα μαθήματα ΨΑΕ;**

Τα μαθήματα ΨΑΕ πραγματοποιούνται στο Ρέθυμνο, με ταυτόχρονη αναμετάδοση στην αίθουσα τηλεκπαίδευσης Ε130 που βρίσκεται στο Ηράκλειο.

Ορισμένα μαθήματα θα γίνονται διαδικτυακά.

Πληροφορίες θα ανακοινώνονται μέσω των διδασκόντων/ουσών στο e-learn.

1. **Μπορώ να λάβω μόνο το Δίπλωμα ΨΑΕ και όχι το πτυχίο μου;**

Ναι, αυτό είναι εφικτό. Ωστόσο, δεν συστήνεται. Συστήνεται να ολοκληρώσετε και τους 2 κύκλους σπουδών (και το πρόγραμμα προπτυχιακών σπουδών και το πρόγραμμα σύντομης διάρκειας).

1. **Μπορώ να παρακολουθήσω μαθήματα ΨΑΕ, αφού λάβω το πτυχίο μου;**

Θεωρητικά μπορείτε, μόνο όμως ως ελεύθεροι/ες ακροατές/τριες. Δηλαδή δεν μπορείτε να λάβετε τον τίτλο (Δίπλωμα ΨΑΕ) μετά τη λήψη του πτυχίου σας. Θα σας χορηγηθεί βεβαίωση παρακολούθησης για τα μαθήματα που θα έχετε παρακολουθήσει, εφόσον έχουν εκπληρωθεί οι απαιτήσεις του μαθήματος (ή των μαθημάτων), όσον αφορά τις παρουσίες ή/και τις ασκήσεις/εργασίες/εξετάσεις, όπως ορίζονται από τους/τις διδάσκοντες/ουσες.

1. **Είμαι μεταπτυχιακός/ή, διδακτορικός/ή φοιτητής/τρια. Μπορώ να παρακολουθήσω το πρόγραμμα σύντομης διάρκειας στις ΨΑΕ;**

Ναι, μπορείτε, αλλά δεν θα λάβετε τον τίτλο (Δίπλωμα ΨΑΕ). Θα σας χορηγηθεί βεβαίωση παρακολούθησης για τα μαθήματα που θα έχετε παρακολουθήσει, εφόσον έχουν εκπληρωθεί οι απαιτήσεις του μαθήματος (ή των μαθημάτων), όσον αφορά τις παρουσίες ή/και τις ασκήσεις/εργασίες/εξετάσεις, όπως ορίζονται από τους/τις διδάσκοντες/ουσες.

1. **Πώς θα γνωρίζω τα μαθήματα που προσφέρονται στο πρόγραμμα ΨΑΕ;**

Όλες οι πληροφορίες για τα μαθήματα θα ανακοινώνονται κάθε εξάμηνο στην ιστοσελίδα του προγράμματος ΤΑΛΩΣ: <https://talos-ai4ssh.uoc.gr/training>

1. **Πώς δηλώνονται τα μαθήματα ΨΑΕ;**

Όλα τα μαθήματα του σύντομου προγράμματος είναι ανοιχτά σε όλους/ες τους/τις φοιτητές/τριες του ΠΚ. Δηλώνονται είτε ως ελεύθερες επιλογές είτε ως ενταγμένα μαθήματα στο πρόγραμμα προπτυχιακών σπουδών.

Συστήνεται στους φοιτητές/τριες, εκτός από τις δηλώσεις των μαθημάτων ΨΑΕ στο φοιτητολόγιο, να συμπληρώνουν και τη φόρμα εκδήλωσης ενδιαφέροντος από την ιστοσελίδα του προγράμματος ΤΑΛΩΣ (https://docs.google.com/forms/d/e/1FAIpQLSeFwQPjIJCBgRIiqLfcA0MG4cXJiaWzahzFRxMrUf-SWmR-CA/viewform) και να απαντούν επίσης σε ερωτηματολόγια που θα τους αποστέλλονται κατά καιρούς από την ομάδα ΤΑΛΩΣ σχετικά με τις σπουδές τους στο πρόγραμμα σύντομης διάρκειας.

1. **Πώς υπολογίζονται τα ECTS;**

Τα ECTS των μαθημάτων του προγράμματος ΨΑΕ έχουν οριστεί, σύμφωνα με το ΦΕΚ, ως εξής: 10 ECTS τα σεμινάρια και 5 ECTS οι παραδόσεις.

1. **Ποια Τμήματα έχουν εντάξει μαθήματα ΨΑΕ στο πρόγραμμά τους;**

Προς το παρόν, μόνο το Τμήμα Φιλολογίας έχει εντάξει μαθήματα ΨΑΕ στο προπτυχιακό πρόγραμμα σπουδών του. Στα επόμενα εξάμηνα, ωστόσο, αναμένεται ότι και άλλα Τμήματα θα εντάξουν σχετικά μαθήματα.

Οι φοιτητές/τριες πρέπει να ενημερώνονται από τις ιστοσελίδες των Τμημάτων τους και από την ιστοσελίδα του προγράμματος ΤΑΛΩΣ.

1. **Σε τι θα μου χρησιμεύσει το Δίπλωμα ΨΑΕ;**

Τα προγράμματα σύντομης διάρκειας είναι μια νέα δυνατότητα που προσφέρεται από τον νέο νόμο για τα ΑΕΙ (2022). Αυτή τη στιγμή δεν έχουν πιστοποιηθεί από την ΕΘΑΑΕ.

Το πρόγραμμα ΨΑΕ έχει στόχο να προσφέρει βάσεις, αλλά και ερεθίσματα, ώστε να μπορέσουν οι φοιτητές/τριες να εμβαθύνουν στο πεδίο των ΨΑΕ. Οι φοιτητές/τριες που θα λάβουν τον τίτλο θα είναι καλύτερα εφοδιασμένοι για να παρακολουθήσουν ένα μεταπτυχιακό πρόγραμμα στις ΨΑΕ ή σε άλλο σχετικό αντικείμενο. Επίσης, θα αποκτήσουν δεξιότητες που θα τους επιτρέψουν να απασχοληθούν σε φορείς (όπως βιβλιοθήκες, αρχεία κλπ.) καθώς και σε ερευνητικά προγράμματα.

1. **Το πρόγραμμα έχει δίδακτρα;**

Όχι. Το πρόγραμμα ΨΑΕ είναι δωρεάν για τους/τις φοιτητές/τριες του ΠΚ.

1. **Το πρόγραμμα ΨΑΕ χορηγεί υποτροφίες;**

Το πρόγραμμα χορηγεί βραβείο καλύτερης επίδοσης (1000 ευρώ) σε αυτόν/ή που θα αποφοιτήσει πρώτος/η και θα λάβει το Δίπλωμα Επιπέδου 2.